
Franjo Tuđman i problem stvaranja hrvatske države 


JAMES J. SADKOVICH 


Leiden, Nizozemska 


Autor naglašava da se od povjesničara očekuje revizija postojećih rezultata u historio- 
grafiji, a da su nove interpretacije nužne ako želimo ispraviti pogreške prethodnika. Svr- 
ha ovog članka identifikacija je nekih prepreka na koje su nailazili E Tuđman i njegova 
vlada, u cilju da stvore hrvatsku državu. Teze o tome da je Tuđman vodio dvostruku 
politiku i da je želio sa S. Miloševićem podijeliti Bosnu i Hercegovinu temelje se na 
nerazumijevanju njegovih ideoloških pogleda i politike te stvarnosti 1990-ih. Naime, 
Tuđman je inzistirao na suradnji s hrvatskim Srbima, ali nije želio srpskim pobunjeni- 
cima dati četvrtinu hrvatskoga državnog teritorija. Također je htio zaštititi Hrvate izvan 
Hrvatske, a hrvatsko iseljeništvo vratiti u domovinu. Njegov ideal bila je Hrvatska koja 
će obuhvatiti što više Hrvata, ali je također svoju politiku oblikovao u skladu sa zahtje- 
vima međunarodne zajednice. Svojim glavnim ciljevima proglasio je stvaranje suverene 
Hrvatske i njezinu reintegraciju u Europu. Dosljedno je težio suradnji s političkim vođa- 
ma u susjedstvu i s međunarodnom zajednicom. Želio je izbjeći građanski rat, a nakon 
njegova izbijanja tražio je rješenja kako bi se sukobi u Hrvatskoj i Bosni i Hercegovini 
okončali. Nije spletkario kako bi uništio Bosnu i Hercegovinu. On je težio političkim 
odnosno diplomatskim rješenjima, a vojne akcije poduzimao je nevoljko. 


Ključne riječi: Franjo Tuđman, Republika Hrvatska, Republika Bosna i Hercegovina, 
Jugoslavija, Jugoslavenska narodna armija, pobunjeni Srbi, Slobodan Milošević, revizija 
povijesti 


Revizija kao uobičajena pojava u historiografiji 


Američki znanstvenik Harold Lasswell u svojem djelu, koje predstavlja 
klasičnu studiju načina promidžbenog djelovanja, primijetio je ono što bi se 
moglo primijeniti na znatan dio onoga što se pisalo o ratovima koji su izbili na- 
kon raspada socijalističke Jugoslavije. “Primitivan čovjek“, napisao je Lasswell, 
“nadvladan katastrofom, posvuda traži žrtvenog jarca i mesiju. Žrtveni jarac je 
osoba koja ga je survala u katastrofu, a mesija osoba koja će ga iz te katastrofe 
izvući. Povijest je priča o borbi vragova i spasitelja“! Većina onih koji su pisali 
o ratovima na području bivše Jugoslavije zaista su tragali uzduž i poprijeko za 


' Lasswell primjećuje: “Najprikladnije sredstvo promidžbe protiv nekoga je oporbeni tisak u 
nekoj stranoj državi“ Harold D. LASSWELL, Propaganda Technique in World War I, The M.L.T. 
Press, Cambridge, 1971., 59., 204. 

žrtvenim jarcima i mesijama, a postojeća historiografija o toj temi pokazuje 
njihove napore da ih pronađu. Neki su zaključili da bi Franjo Tuđman trebao 
biti žrtveni jarac, ali drugi ustrajno u njemu gledaju mesiju. Ovo je jasan poka- 
zatelj ne za to da se odgovor nalazi negdje između ove dvije krajnosti, nego da 
još uvijek ponavljamo površne ocjene kada je riječ o kompleksnoj stvarnosti. 


Franjo Tuđman bio je žrtveni jarac za one Hrvate koji su vjerovali da je 
on ugušio demokraciju u Hrvatskoj i urotio se sa srpskim vođom Miloševi- 
ćem kako bi podijelio Bosnu i Hercegovinu.* Mnogi strani promatrači složili 
su se, a u tom smislu tipičan je komentar jednog znanstvenika, da su Tuđman 
i njegova Hrvatska demokratska zajednica (HDZ) “očijukali s idejama koje su 
se prije povezivale s ustaškim pokretom“? Ovo negativno viđenje Tuđmana i 
HDZ-a usavršeno je tijekom ratova koji su izbili raspadom Jugoslavije.“ Takvo 
viđenje Tuđmana kasnije je popularizirao britanski BBC, a njemu je bio naklo- 
njen i Ured tužitelja Međunarodnog suda za bivšu Jugoslaviju, koji je Tuđmana 
označio vođom “udruženog zločinačkog poduhvata? 


Zapravo tek započinjemo shvaćati kako je nastala samostalna Hrvatska i 
koju je ulogu u njezinu nastanku imao Franjo Tuđman. Tek je sada dostupno 
više izvora, a od događaja iz ranih 1990-ih dijeli nas nešto veći vremenski od- 
mak.“ Drugim riječima, ulazimo u razdoblje pisanja povijesti u kojem kritički 
ocjenjujemo, a ne samo ponavljamo ono što je do sada napisano, a zatim po- 
navljano.“ Takva historiografska “revizija prijeporna je djelatnosti, bez obzi- 
ra o kojoj je temi riječ.“ No, ona je nužna ako želimo ispraviti pogreške koje 


* Na primjer vidjeti: Ivan LOVRENOVIĆ, Predrag LUCIĆ (ur.), Stenogrami o podjeli Bosne, 
Knjiga prva, Split, Sarajevo, 2005., 7.-8.; Gordana UZELAC, “Franjo Tudjman's Nationalist Ide- 
ology", East European Quarterly 31, Winter 1997. 

* Knut VESTERDAL, “Izgradnja liberalne demokracije u Hrvatskoj? i rad Mariusa S ,berga 
u: Sabrina RAMET, Davorka MATIA (ur.), Demokratska tranzicija u Hrvatskoj, transformacija 
vrijednosti, obrazovanje, mediji, Zagreb 2006., 27., 323. 

* Gale STOKES, John LAMPE, Dennison RUSINOW, Julie MOSTOW, “Instant History: 
Understanding the Wars of Yugoslavia", Slavic Review 55 (Spring 1996) 1, 136.-160. Ovi autori 
navode četiri knjige na njihovu “kratku listu onoga što je nužno pročitati za razumijevanje ju- 
goslavenske krize“. To su: Laura SILBER, Allan LITTLE, The Death of Yugoslavia, Penguin/BBC 
Books, London 1996.; Christopher BENNETT, Yugoslavias Bloody Collapse, Causes, Course and 
Consequences, Hurst & Cpy, London 1995.; Lenard J. COHEN, Broken Bonds: The Disintegration 
of Yugoslavia (Boulder: Westview, 1993.; Susan L. WOODWARD, Balkan Tragedy, Chaos and the 
Dissolution of Yugoslav after the Cold War, Brookings Institute, Washington DC 1995. 

5 Vidjeti: Allison M. DANNER, Jenny S. MARTINEZ, “Guilty Associations, Joint Criminal 
Enterprise, Command Responsibility, and the Development of International Law? International 
Law Workshop, University of California, Berkeley, 2004, Paper No. 3, 1.-77. Ovi autori smatra- 
ju Međunarodni kazneni sud za bivšu Jugoslaviju tijelom “tranzicijske pravde" No, čini se da 
taj sud ima i promidžbenu ulogu, sličnu onoj koju je Lasswell opisao na sljedeći način: “(...) 
odlično sredstvo (...) da se da težina (...) pričama o (...) zločinima je osnivanje komisije koju 
sačinjavaju osobe čija istinoljubivost ima međunarodni ugled, kako bi oni prikupili dokaze i dali 
svoj viđenje tih događaja" H. D. LASWELL, n. dj., 85., 88. 

5 Za prikaz Tuđmanovih biografija vidjeti: James J. SADKOVICH, “Who Was Franjo Tuđ- 
man?*, East European Politics and Society 20 (November 2006), 729.—739. 

* Reinhardt KOSELLECK, “Linguistic Change and the History of Events", Journal of Modern 
History (1989), 665.-666. 

nedvojbeno označavaju trenutnu historiografiju, a ona, kako primjećuje Mark 
Pinson, nije “konvencionalna akademska povijest nego puno više “pisanje 
povijesti pod utiskom trenutnih događaja“ Smatram da će se tijekom takve 
provjere i revizije naših trenutnih interpretacija puno toga što smo smatrali 
istinitim pokazati mitom i legendom, kao i da će se naša ocjena Franje Tuđ- 
mana izmijeniti. Također se nadam da ćemo otkriti kako je ono što je pisano 
i ponavljano predstavljalo bitnu prepreku koju su Tuđman, hrvatske vlasti i 


Hrvati općenito morali svladati kako bi stvorili održivu hrvatsku državu. 
Glavni ciljevi 


Tudmanovi glavni ciljevi bili su jednostavni, a on ih je otvoreno isticao. 
Kao prvo, želio je stvoriti suverenu i demokratsku hrvatsku državu po uzoru 
na zapadnoeuropske zemlje. Kao drugo, htio je Hrvatsku integrirati u Euro- 
pu.!" Ove ciljeve imali su i brojni drugi Hrvati. Npr. u svibnju 1989., godinu 
dana prije nego što je Tuđman izabran za predsjednika, Dragutin Dimitrović, 
sekretar Saveza komunista Hrvatske, rekao je njemačkom novinaru Viktoru 
Meieru da se Hrvati žele pridružiti Europi i okončati srpsku hegemoniju.!! No, 
ostvariti ove ciljeve očito nije bilo lako. 


Kada je riječ o 1990. i 1991. praktični problem puno je manje u tome kako 
je Tuđman objašnjavao svoje ciljeve i kako ih je želio ostvariti, a puno više u 
tome kako su drugi tumačili njegove riječi i djela, odnosno njihove nekom- 
patibilnosti s ciljevima koje su zastupali drugi čimbenici, od srpskih i musli- 
manskih nacionalista preko Tuđmanovih političkih suparnika pa do svjetskih 
vođa. Danas se historiografski problem nalazi u sklonosti da se usredotoči na 
Tuđmana i pretpostavi da je on bio u stanju djelovati samostalno, umjesto da 
ga se promatra kao čimbenika koji reagira na političke, diplomatske i vojne 
događaje koji se neprestano mijenjuju, a na koje su utjecali drugi spomenuti 
čimbenici, kao i institucionalne, društvene, političke i kulturne strukture. 


Reintegracija u Europu 


Reintegracija u Europu bila je za Tuđmana višeznačna, a on je na Hrvat- 
sku gledao kao na sredozemnu i srednjoeuropsku zemlju koja je poveznica 


* Neki smatraju da je među povjesničarima Drugoga svjetskog rata postojala visoka razina 
prepirki, pa čak i ogorčenja oko trenutnog i budućeg stanja istraživanja. Vidjeti uvod u djelu: 
Nick SMART, The Second World War, Hampshire: Ashgate, 2006. 

* Mark PINSON (ur.), The Muslims of Bosnia-Herzegovina, Their Historic Development from 
the Middle Ages to the Dissolution of Yugoslavia, Harvard University Press, Cambridge, Mass. 
1996., 85., 126. 

"" United States Foreign Broadcast Information Service, Daily Report. Eastern Europe (dalje 
FBIS), 10 May 1990; Franjo TUĐMAN, S vjerom u samostalnu Hrvatsku, Zagreb 1995., 87.-89. 
ISTI, Hrvatska riječ svijetu, Razgovori sa stranim predstavnicima, Zagreb 1999., 51.-59, 74.-80., 
83. 

"Viktor MEIER, Yugoslavia: A History of Its Demise, Routledge, London 1999., 134.-151. 

prema jugoistočnoj Europi.'* Kako bi se pridružili Europi, Hrvatska i Jugosla- 
vija trebale su jednostranačku komunističku vlast preustrojiti u višestranačku 
demokraciju, socijalističko samoupravljanje trebalo je zamijeniti slobodnim 
tržišnim gospodarstvom, a umjesto komunističkog “bratstva i jedinstva" tre- 
balo je uvesti vrijednosti liberalnog društva i slobode koje su uživali građani 
Europske zajednice. Tuđman je vjerovao da bi članstvo u Europskoj zajednici 
jamčilo političku stabilnost i gospodarski prosperitet. Nadao se da će okončati 
demografsko slabljenje kojem je Hrvatska bila izložena za vrijeme komuniz- 
ma, kao i da će vratiti u domovinu pripadnike hrvatskog iseljeništva. Tražio je 
od Hrvata pomoć u oživljavanju hrvatskoga gospodarstva, kao i da potaknu 
demografsku obnovu, prihvaćajući tržišno gospodarstvo, povećani natalitet, 
ograničeno iseljavanje i prihvaćanje onih koji su napustili domovinu. ? 


Početne teškoće 


Tuđman je 16. svibnja 1990. gostovao na Televiziji Zagreb, kako bi rasprav- 
ljao o izazovima koji su stajali pred njegovom novoizabranom vladom. Naveo 
je da su rješavanje gospodarske krize i obnova parlamentarne demokracije 
ključni. Također je izrazio potporu gospodarskim reformama i spremnost da 
se sastane s vođama drugih jugoslavenskih republika kako bi se riješila poli- 
tička kriza u državi. Obećao je da će poštovati “građanska i nacionalna pra- 
va" hrvatskih građana srpske nacionalnosti, a očekivao je da će vlasti u Srbiji 
poštovati prava Hrvata koji žive u toj republici. Tvrdio je da Jugoslavija može 
preživjeti isključivo ako se preustroji u konfederaciju, ali je također naveo da 
je Jugoslavija već ustrojena kao federacije suverenih republika, a u unutarnja 
pitanja republika ne mogu se miješati ni savezne vlasti ni Jugoslavenska na- 
rodna armija (JNA). Na pitanje o organiziranju HDZ-a u Bosni i Hercegovini, 
Tuđman je odgovorio da je prirodno da se bosansko-hercegovački Hrvati pri- 
družuju stranci koja zastupa njihove interese. Tuđman je također primijetio 
da je jugoslavenska informativna agencija Tanjug u praćenju višestranačkih 
izbora u Hrvatskoj bila pristrana, pa je predložio osnivanje hrvatske informa- 
tivne agencije.!* 


To su, ukratko, bili glavni problemi koje je Tuđman trebao riješiti kako 
bi stvorio održivu hrvatsku državu: položaj Srba u Hrvatskoj i Hrvata izvan 


" Tuđman je Hrvatsku vidio kao i kao posrednika i kao predstražu zapadnog svijeta, a Bosnu 
i Hercegovinu kao graničnu zemlju. E TUĐMAN, Hrvatska riječ, 291.-300., 309.-310.; ISTI, Na- 
tionalism in Contemporary Europe, East European Monographs, Boulder Co. 1981., 173.-176., 
243.-244. I Ivo Banac je 1991. također gledao na Hrvate kao na “posrednike između Bosne 
i Europe" Ivo BANAC, Protiv straha, članci, izjave i javni nastupi, 1987-1992., Zagreb 1992., 
213.-214. 

5 E TUĐMAN, S vjerom, 87.-89.; Šime ĐODAN, Hrvatsko Pitanje, 1918-1990., Zagreb 1991. 
Vidjeti i rad Dražena Živića u: Zdenko RADELIĆ, Davor MARIJAN, Nikica BARIĆ, Albert 
BING, Dražen ŽIVIĆ, Stvaranje hrvatske države i Domovinski rat, Zagreb 2006., 420.-480. 

' FBIS, 16 May 1990; V. MEIER, n. dj. 132., 153.-154; E TUĐMAN, S vjerom, 79.-89.; L. 
SILBER, A. LITTLE, n. dj., 90. 

Hrvatske, ustavna reforma jugoslavenske države i preustroj komunističkog 
sustava samoupravljanja u parlamentarnu demokraciju s tržišnim gospodar- 
stvom, neutralizacija JNA i savezne vlade i stvaranje medija koji su naklonjeni 
Hrvatskoj i HDZ-u.' Propustio je navesti nekoliko prepreka na koje će Hrvat- 
ska naići, zato jer one tada nisu bile očigledne, a najvažnije od njih bit će gos- 
podarske štete i društveni poremećaji izazvani ratom, okupacijom, dolaskom 
stotina tisuća izbjeglica s dijelova hrvatskog teritorija koje su zauzeli Srba, kao 
i iz Bosne i Hercegovine. No zbog toga mu se može oprostiti, jer, da je u pro- 
ljeće 1990. zbilja bio u stanju predvidjeti sve ove događaje, malo bi mu ljudi 
povjerovalo. 


Konfederacija 


Franjo Tuđman je 1981. tvrdio da je jugoslavenski Ustav iz 1974. definirao 
tu državu kao zajednicu “povijesnih nacija koje zauzimaju određeno područje, 
što je zapravo značilo orijentaciju prema definiranju Jugoslavije kao konfede- 
racije.'* Deset godina kasnije naveo je da međunarodna zajednica neće priznati 
Hrvatsku kao potpuno samostalnu državu. Zato je težio preustroju Jugoslavije 
u konfederaciju “suverenih republika" kao prvi korak prema pridruživanju Eu- 
ropskoj zajednici “suverenih naroda*'" U kolovozu 1990., u razdoblju kada je 
u Hrvatskoj već izbila srpska pobuna, Tuđman je za talijanske novine Corriere 
della Sera izjavio da je stara Jugoslavija umrla zajedno s Titom, ali Tuđman 
nije bio zabrinut jer je smatrao da Jugoslavija nije isto što i Libanon, nego je 
riječ o “Europi u malom", odnosno državi s posebnim regijama i različitim 
narodima od kojih svaki ima svoje ciljeve. U Jugoslaviji nisu postojali među- 
vjerski sukobi, niti vanjska upletanja u njezino stanje, pa se Tuđman nadao da 
bi se ona mogla preustrojiti u konfederaciju po uzoru na Europsku zajednicu. 
Ali budući tijek događaja ovisio je o srpskim vođama, a većina njih slagala se 


'5 U travnju 1989. Tuđman je najvećim preprekama smatrao “dogmatske, birokratske i he- 
gemonistički-unitarističke snage? koje se opiru reformi. U veljači 1990. naglašavao je potrebu 
reforme jednostranačkog sustava i uređivanja odnosa između jugoslavenskih konstitutivnih 
naroda, naglašavajući da jedino želi zaštititi Hrvate koji žive izvan Hrvatske. E TUĐMAN, Hr- 
vatska riječ, 51.-59, 62, 138. 

'* Tuđman je hvalio jugoslavenski Ustav iz 1974. godine zbog njegovih “konfederalnih dijelo- 
va" koje su srbijanske vođe smatrale problematičnima. No, Tuđman je također vidio “duboki ne- 
sklad" između ustavnih načela i stvarnog stanja. E TUĐMAN, Hrvatska riječ, 40; E TUĐMAN, 
Nationalism, 118.-134., 186.-187. Stjepan Mesić definirao je Jugoslaviju kao “konfederalnu za- 
jednicu? čije su republike bile “države" s pravom na osamostaljenje. Svjedočenje Stjepana Mesića 
na Međunarodnom kaznenom sudu za bivšu Jugoslaviju (dalje ICTY), 1. listopada 2002., 10532, 
10640-10641. Sva svjedočenja na spomenutom sudu korištena u ovom radu nalaze se na: http:// 
www.un.org/icty. Dalje će biti navedeno samo ime svjedoka i datum svjedočenja. Drugi su So- 
vjetski Savez i Jugoslaviju definirali kao “asimetrične, umjetne federacije utemeljene na jednoj 
dominantnoj naciji? i ustrojene na načelima teritorijalnosti nacija u sastavu federacije. Reneo 
LUKIĆ, Allen LYNCH, Europe from the Balkans to the Urals, The Disintegration of Yugoslavia 
and the Soviet Union, Oxford University Press, 1996., 6.-9. 


' FBIS, 30 December 1990, preuzeto iz Vjesnika (Zagreb), 30. prosinca 1990. 

s Miloševićem, uključujući i srbijansku “demokratsku opoziciju“ Zato je Tuđ- 
man smatrao mogućim da će se Jugoslavija raspasti, a zatim će svaka republika 
krenuti svojim samostalnim putem. ? 


Raspad Jugoslavije zbilja je bio izgledan, jer su srpske političke vođe, kao i 
vodstvo JNA pokazali svoju odbojnost prema reformama davno prije nego što 
je Tuđman došao na čelo Hrvatske." Tijekom 1989. Borisav Jović, Slobodan 
Milošević i Veljko Kadijević smatrali su da Njemačka i Sjedinjene Države žele 
uništiti Savez komunista, kako bi uništili Socijalističku Federativnu Republiku 
Jugoslaviju i uspostavili stanje koje bi odgovaralo tim državama. U prosincu 
1989. smatrali su da su događaji u Sloveniji zapravo posljedica djelovanja stra- 
nih obavještajnih službi, “djelo specijalnog rata protiv socijalizma i komuniz- 
ma"? Tuđman očito nije imao prijatelja u Beogradu, ali je bio dobrodošao u 
Sloveniji. U prosincu 1990. on i slovenski predsjednik Milan Kučan iznijeli su 
prijedlog o preustroju Jugoslavije u konfederaciju.“ Kada je njihov prijedlog 
propao,“ hrvatski i slovenski vođe počeli su tražiti put prema osamostaljenju.? 
Tuđman se i dalje nadao da će ovo moći biti ostvareno mirnim putem, ali 
tijekom jeseni 1990. on i Martin Špegelj počeli su razmišljati o naoružavanju 
Hrvatske." Kao i Stjepan Radić i Vladko Maček u prošlosti, i ovaj put Hrvati su 
potporu tražili u inozemstvu. Kako bi tu potporu i dobili trebali su umanjiti ši- 
roku međunarodnu potporu održavanju nepromijenjenog stanja u Jugoslaviji, 
kao i prevladati negativnu sliku o Hrvatskoj koja je postojala na zapadu. 


Kao primjer takvih Tuđmanovih napora može poslužiti govor koji je odr- 
žao u Beču početkom 1991. U njemu je naveo da su pravo na nacionalno sa- 
moodređenje i međunarodne integracije komplementarni, a ne suprotstavljeni 
procesi. Zaključio je da uključivanje novih malih nezavisnih država u Europsku 
zajednicu neće dovesti do njezina slabljenja, nego će je ojačati. Ako je ovo bila 
novost za one koji su slušali njegov govor, za Tuđmana su to bile ideje koje je 


E TUĐMAN, Hrvatska riječ, 105.-107. Stjepan Mesić izjavio je da je Kadijević surađivao s 
Miloševićem jer je druge srpske vođe smatrao još “gorima". Stjepan Mesić ICTY, 10557. Neki su 
smatrali Tuđmana i Kučana “umjerenim i razumnim? u usporedbi s Miloševićem. Vidjeti: V. P. 
GAGNO, Jr., “Yugoslavia: Prospects for Stability", Foreign Affairs 70 (3) (Summer 1991), 6. 

> Nikica BARIĆ, Srpska pobuna u Hrvatskoj 1990.-1995., Zagreb 2005., 42.-58.; Davorin RU - 
DOLE Rat koji nismo htjeli, Hrvatska 1991., Zagreb 1999., 323.-327. 

2 Borisav JOVIĆ, Poslednji dani SFRJ, izvodi iz dnevnika, Beograd 1995., 61.-63., 67., 74.-75., 
85.-86., 105.-116. Neki autori također su smatrali Vatikan, Njemačku i Austriju odgovornima. 
Vidjeti: S. L. WOODWARD, n. dj., 13.-19., 139.-149, 153., 159.-160., 165. 

2 EBIS, 17 May 1990, Ljubljana Domestic Service; Mario NOBILO, Hrvatski feniks, diplomat- 
ski procesi iza zatvorenih vrata, 1990-1997., Zagreb 2000., 59.-60.; Slaven LETICA, Obećana 
zemlja. Politički antimemoari, Rijeka 1992., 163.-172.; Milan Kučan kasnije je naveo da su on 
i Tuđman težili “reorganizirati, preustrojiti“ Jugoslaviju kao konfederalnu zajednicu, a nisu je 
željeli srušiti. Milan Kučan, ICTY, 20888-20889, 20923. 

2B. JOVIĆ, n. dj., 201.-208., 213.-218., 220., 227.-228. 

2 8. LETICA, n. dj., 175.-191.; Economist, 5 January 1991; R. LUKIĆ, A. LYNCH, n. dj. 168.; 
Zdravko TOMAC, Predsjednik, protiv krivotvorina i zaborava, Zagreb 2004., 66.-69.; Martin 
SPEGELJ, Sjećanje vojnika, Zagreb 2001., 131.-135. 

“AM. ŠPEGELJ, n. dj., 126.-149., 227.-239. 

iznio puno prije, u svome djelu Velike ideje i mali narodi." Tuđman je od onih 
koji su ga slušali tražio da ne odbacuju svaki nacionalizam kao šovinizam, kao 
i da ne dopuste da povijesna sjećanja utječu na njihovu percepciju trenutnih 
događaja. Jugoslavenskim narodima bilo je teško živjeti zajedno, rekao je Tu- 
đman, ali ne zato jer među njima postoji mržnja, nego zato što su ih represiv- 
ni režimi međusobno podijelili. Zato bi konfederacija suverenih republika po 
uzoru na Europsku zajednicu spriječila nove podjele, a Tuđman se nadao da 
bi takva konfederacija ubrzala ulazak Hrvatske u Europsku zajednicu. Činje- 
nica da je gotovo istovjetan govor ponovio više od godinu dana kasnije u Hel- 
sinkiju pokazuje da Tuđman nije bio previše uspješan kada je trebalo raspršiti 
strahove i sumnje svjetskih vođa.* No, činjenica da je početkom 1990-ih imao 
slično viđenje kao i 1981., kada je objavio Nationalism in Contemporary Euro- 
pe, i 1969., kada je objavio Velike ideje i mali narodi, pokazuje da je hrvatski 
vođa imao konzistentan svjetonazor. 


Bosna i Hercegovina 


Tuđman je konfederaciju smatrao praktičnim rješenjem, na Sloveniju je 
gledao kao na važnog saveznika, ali je u geopolitičkom smislu smatrao Bosnu 
i Hercegovinu ključnom za Hrvatsku. Zato je želio proširiti utjecaj Zagreba na 
područja te republike koja su bila većinski ili u znatnoj mjeri naseljena Hrva- 
tima - u zapadnoj Hercegovini koja je bila zaleđe Dalmacije, središnjoj Bosni, 
u kojoj se nalazio znatan dio jugoslavenske vojne industrije i bosanskoj Po- 
savini, koja se oslanjala na bogatu Slavoniju. Tuđman je prihvaćao međure- 
publičke granice jer je to bilo u hrvatskom interesu, ali je smatrao da Bosna i 
Hercegovina neće preživjeti slom Jugoslavije jer će se, budući da je imala iste 
probleme kao i Jugoslavija, raspasti. Ako dođe do raspada Jugoslavije i Bosne 
i Hercegovine, Tuđman je namjeravao postaviti “pitanje hrvatskih povijesnih 
i prirodnih granica" jer bi Bosna i Hercegovina pod srpskim nadzorom vojno 
ugrožavala Hrvatsku, a tamošnji Hrvati bili bi izloženi srpskoj “asimilaciji".? 


U lipnju 1991. Tuđman i vođe HDZ-a usvojili su politiku koja je pretpo- 
stavljala da Srbi i Muslimani u Bosni i Hercegovini imaju incijativu.“ No, do 


85 E TUĐMAN, Hrvatska riječ, 40.-49, 133.-134., 178., 282.; ISTI, Velike ideje i mali narodi, 
Rasprave i ogledi, Zagreb 1970. ISTI, Nationalism, 68.-69., 187.-188, 242.-244., 276.-277., 285., 
291. 

? EBIS, Tanjug Domestic Service i Der Standard (Vienna), 29-30 January 1991. 

?7 Za Tuđmanov govor na plenarnoj sjednici Konferencije o europskoj sigurnosti i suradnji 
održanoj 9. srpnja 1992. vidjeti: Miroslav TUĐMAN, Istina o Bosni i Hercegovini, Dokumenti 
1991.-1995., Zagreb 2005., 199.-202. 

*E TUĐMAN, Hrvatska riječ, 61.-63., 82.-83., 95.-96., 187., 239., također FBIS, 10 May 1990. 
Stjepan Mesić (ICTY, 2. listopada 2002, 10546) kasnije je naveo da je konfederacija bila način da 
Hrvatska izbjegne sudbinu Kosova, Vojvodine i Crne Gore. Hrvoje Šarinić (ICTY, 31301-31302) 
kasnije je naveo da je Tuđman smatrao da će “izbjeći strahote rata i raspada Jugoslavije“. 

? U prosincu 1991. Stjepan Kljujić je izjavio: “Ideja od 13. lipnja (kojom je trebalo vođe SDA 
i SDS-a natjerati da podrže preustroj Bosne i Hercegovine u konfederaciju) je bila moja ideja". 

tog trenutka već su kružile glasine da Tuđman namjerava podijeliti susjednu 
republiku, a ovo se pokazalo glavnom preprekom za konsolidaciju nezavisne 
Hrvatske. Tuđman je priznavao da su on i Milošević raspravljali o Bosni i Her- 
cegovini. Tuđman je rekao srpskom vođi da Hrvatska ne može prihvatiti da 
ta republika bude pod srpskom dominacijom, jer bi to ugrožavalo Dalmaciju. 
Zato je kao rješenje nudio da se Bosna i Hercegovina preustroji u konfederaci- 
ju triju konstitutivnih naroda." Čini se da ovo ima smisla jer je konfederacija 
bila stara ideja Tuđmana i drugih hrvatskih vođa, uključujući Radića i Mačeka. 
Tuđman je zadržao mentalne navike povjesničara, te je bio sklon raspravljati o 
trenutnim događajima nalazeći povijesne paralele, ali je upravo zato jer je bio 
povjesničar i bio spreman provesti svoju politiku pregovorima i kompromi- 
snim rješenjima, izbjegavajući korištenje sile.?! 

Činjenica da nikada nije našao primjereno rješenje za problem Bosne i 
Hercegovine u znatnoj je mjeri bila posljedica pat-pozicije koja je bila izazvana 
muslimanskom i srpskom nepopustljivošću. Predstavnici ovih naroda su, za 
razliku od Hrvata, odbijali svako rješenje osim svoga vlastitoga.?? 


Prepreke na koje je Tuđman nailazio u sklopu Jugoslavije 


Prepreka koju je Hrvatska morala preskočiti u tadašnjoj Jugoslaviji uklju- 
čivala je zagovornike onoga što je James Gow nazivao “srpski projekt", a oni su 
bili utjelovljeni u srbijanskom predsjedniku Slobodanu Miloševiću i Borisavu 
Joviću, srbijanskom predstavniku u Predsjedništvu Jugoslavije.“ Hrvatska je 
stajala nasuprot neprijateljskoj srbijanskoj vlasti koja je raspolagala sredstvima 
saveznih vlasti, a imala je i potporu JNA. U tom smislu sukob u Hrvatskoj 
nije bio “međuetnički“*“ Naprotiv, bio je to međudržavni sukob između hr- 
vatskih vlasti koje su željele očuvati svoj suverenitet i teritorijalni integritet i 


Stenogrami o podjeli Bosne, Knjiga prva, 119. O pravima Hrvata izvan Hrvatske i o hrvatskim 
“povijesnim i prirodnim granicama“ također vidjeti: Josip MANOLIĆ, Intervjui i javni nastupi, 
1989-1995., Zagreb 1995., 27., 33.-36., 84. 

* E TUĐMAN, Hrvatska riječ, 324.-325. Također vidjeti: Mate GRANIĆ, Vanjski poslovi, Iza 
kulisa politike, Zagreb 2005., 93.-94. i Stenogrami o podjeli Bosne, Knjiga prva, 75.-128. 

* James J. SADKOVICH, “Franjo Tuđman: An Intellectual in Politics? u: Sabrina RAMET, 
Konrad CLEWING, Reneo LUKIĆ (ur.)., Croatia since Independence, War, Politics, Society, Fore- 
ign Realtions, Oldenbourg Wissenschaftsverlag, Miinchen 2007. 

** Npr. vidjeti: B. G. RAMCHARAN (ur.), The International Conference on the Former Yugosla- 
via, Official Papers, Kluwer Law International, The Hague 1997.), IL, 722. 

* James GOW, The Serbian Project and Its Adversaries: A Strategy of War Crimes, McGill- 
Queens University Press, Montreal 2003., 8.-11. Gow odvaja Miloševićev “projekt? od “srpskog 
pitanja? (uključivanja svih Srba u jednu srpsku državu) koju smatra “legitimnom". 

** Za iluziju da ratuju Srbi, ali ne ratuje Srbija vidjeti: Davor MARIJAN, Bitka za Vukovar, Za- 
greb 2004., 138. Neki smatraju da se hrvatski postupci “mogu razumjeti isključivo u kontekstu 
srbijanske strategije" izazivanja međunacionalnog sukoba. V. . GAGNO, Jr., “Ethnic Nationa- 
lism and International Conflict: The Case of Serbia" International Security, 19 (Winter 1994), 
130.-166. 

srbijanskih vlasti koje su koristile Srbe u Hrvatskoj kako bi potkopali Hrvat- 
sku i zauzeli dijelove njezina teritorija.? Zagovornike “Velike Srbije" svojom su 
nesmotrenošću podržavali oni koji su željeli očuvati Jugoslaviju, poput pred- 
sjednika savezne vlade Ante Markovića, čije su gospodarske reforme puno više 
povećavale nego što su rješavale gospodarske probleme Jugoslavije. Markovi- 
ćev nedostatak političke oštroumnosti odgovarao je zagovornicima “srpskog 
projekta" koji su za svoje ciljeve željeli upotrijebiti Predsjedništvo Jugoslavije, 
JNA i Srbe izvan Srbije. Marković je kasnije izjavljivao da ne snosi odgovornost 
za događaje iz 1991., a odgovornost za njih prebacivao je na Tuđmana, Milo- 
ševića, hrvatske nacionaliste, srpske vođe i JNA. Ali Markovićevi postupci u 
lipnju 1991. navodili su Tuđmana na zaključak da on snosi barem djelomičnu 
odgovornost za napad JNA na Sloveniju. 


Alija Izetbegović i Kiro Gligorov također su predstavljali prepreku, jer po- 
četkom 1991. nisu podržali Tuđmana i Kučana, kada bi solidarnost vođa ovih 
četiriju republika možda mogla uvjeriti srpsku stranu i JNA da preispitaju svo- 
ju politiku, a ovakav zajednički istup posve sigurno izmijenio bi i percepciju 
koju je o stanju u Jugoslaviji imala međunarodna zajednica. Izetbegović i Gli- 
gorov u lipnju 1991. predložili su preustroj Jugoslavije u asimetričnu konfede- 
raciju. Ovaj prijedlog stigao je prekasno, Tuđman ga je kritizirao, a srpske vođe 
su ga odbile. Pet dana kasnije podjednako neuspješan bio je pokušaj Tuđmana 
i Miloševića da uvjere Izetbegovića kako bi promjena granica Bosne i Herce- 
govine razriješila krizu. Kasnije je Izetbegović ovu dvojicu sugovornika op- 
tuživao za urotu čiji je cilj bio podjela njegove zemlje,** a Tuđman je kritizirao 
Izetbegovića zbog njegova okolišanja i nepouzdanosti.“ Tuđman je također 
okrivljavao muslimanske ekstremiste za hrvatsko-muslimanski sukob tijekom 
1993., naglašavajući da se Hrvatska uključila u bosansko-hercegovačku krizu 
jer su tamošnji Hrvati bili napadnuti, a “budućnost hrvatske države? ovisila 
je o uspostavi “stabilnog poretka“ na Balkanu. Kako je prethodno navedeno, 


35 N, BARIĆ, n. dj., 37.-166.; FBIS, Tanjug, 8 July 1991. B. Jović je 18 svibnja 1989. zabilježio 
da “Srbija smatra Jugoslaviju svojom državom" a 14. veljače 1991. da pravo na odcjepljenje imaju 
“isključivo jugoslavenski narodi" B. JOVIĆ, n. dj. 10., 270.-272. 

** FBIS, Zagreb Radio Croatia Network, 1 July 1991; V. MEIER, n. dj., 178.; Milan Kučan, 
ICTY, 21. svibnja 2003, 20895; Ante Marković, ICTY, 23. listopada 2003, 28054, 28086-28097, 
15. siječnja 2004, 30830.-30854. 

7 Ovo ovome je Tuđman 11. lipnja 1991. u Splitu raspravljao s Izetbegovićem i Miloševićem. 
Stenogrami o podjeli Bosne, Knjiga prva, 25.-26.; B. JOVIĆ, n. dj., 338.; V. MEIER, n. dj. 174. 

% Vidjeti: Ivo LUČIĆ, “Karađorđevo: politički mit ili dogovor?" Časopis za suvremenu povi- 
jest, br. 1, 2003., 7.-36.; Miroslav TUĐMAN, Vrijeme krivokletnika, Zagreb 2006., 158.-190. 

* E TUĐMAN, Hrvatska riječ, 193., 232., 274.-275. Za objašnjenje zašto Tuđman i njegovi 
suradnici nisu vjerovali Muslimanima vidjeti: Stenogrami o podjeli Bosne, Knjiga prva, 337.-341, 
533.-541. i Hrvoje ŠARINIĆ, Svi moji tajni pregovori sa Slobodanom Miloševićem, Zagreb 1999., 
53.-55. Drugi smatraju da je rat oblikovao Tuđmanovo mišljenje o Muslimanima. Vidjeti: M. 
NOBILO, n. dj., 539.; Nenad IVANKOVIĆ, Predsjedniče, što je ostalo?, Zagreb 2000., 48.-49., 
70.-74. Za razmišljanja Vesne Škare Ožbolt, Hrvoja Šarinića i Mate Granića vidjeti: Ivica RA- 
DOŠ, Tuđman izbliza, 94.-107., 113. 

Tuđmanovo rješenje bilo je preustroj Bosne i Hercegovine u konfederaciju. 
Ovo rješenje muslimanske vođe stalno su odbijale, ali su upravo takvo rješenje 
redovito predlagali predstavnici međunarodne zajednice.“ 


I držanje Slovenije za Tuđmana je bio problem. Iako Milošević u travnju 
1991., kada je Slovencima ponudio da napuste Jugoslaviju, nije uspio razdvojiti 
Ljubljanju i Zagreb, slovenska trka prema osamostaljenju otežala je suradnju sa 
Zagrebom i Hrvatskoj stvorila “vrlo ozbiljne probleme" Tuđman je 15. lipnja 
1991. rekao Kučanu da Hrvatska nije spremna za proglašenje samostalnosti, 
a svoj oprez ponovio je i tjedan dana kasnije.“ No, poput Sarajeva i Skoplja, 
tako je i Ljubljana provodila svoje interese i proglasila nezavisnost prije nego 
što je Zagreb bio u potpunosti spreman učiniti to isto. Iako su Martin Špegelj i 
drugi smatrali da je Tuđman trebao pomoći Sloveniji kada ju je u lipnju 1991. 
napala JNA, u tome su Tuđmana sprečavala dva čimbenika — Hrvatska nije 
imala snaga kojima bi se suprotstavila JNA, a Tuđman se brinuo da bi hrvatsko 
djelovanje bilo protumačeno agresivnim.“ Tako su Ljubljana, Skoplje i Saraje- 
vo, poput Beograda, uvelike ograničavali Tuđmanove mogućnosti i utjecali na 
njegovo djelovanje. 


Srpska pobuna 


Ako su stajališta vođa drugih jugoslavenskih republika otežavala položaj 
Hrvatske, izravna i neizravna potpora koju su Beograd i JNA pružali srpskoj 
pobuni u Hrvatskoj pokazali su se gotovo fatalnima za Hrvatsku.“ Strani pro- 
matrači općenito su uzimali u obzir srpske tvrdnje da su Tuđmanove “zapa- 
ljive nacionalističke izjave“ i “čistke" Srba u policiji i upravi izazvale srpsku 
pobunu.“ No, iako je bilo pojedinačnih slučajeva diskriminacije i zastrašivanja 
Srba, ovo nije bila službena politika hrvatskih vlasti. Srbi su napuštali svoje 
poslove i odlazili s područja pod nadzorom hrvatskih vlasti zbog različitih ra- 
zloga. Neki Srbi su stradali, ali Srbi nisu bili ugroženi kao skupina.“ Tuđman je 
osobno pokušavao primiriti srpske strahove, umirujući ih i nudeći pregovore 


“* Hrvatski vojnik (Zagreb), 13. kolovoza 1993. 

“V. MELER, n. dj., 176.-178.; Stenogrami o podjeli Bosne, Knjiga prva, 28.-30.; Milan Kučan, 
ICTY, 21. svibnja 2003., 20893-20895. 

# Vidjeti rad Davora Marijana u: Z. RADELIĆ, D. MARIJAN, N. BARIĆ, A. BING, D. ŽIVIĆ, 
n. dj., 107.-124. Zdravko Tomac smatra da je Tuđman bio u pravu s političke točke gledišta, a 
Špegelj s vojne točke gledišta. Z. TOMAC, n. dj., 82.-83. 

# Tuđman je zaključivao da je Beograd organizirao pobunu. E TUĐMAN, Hrvatska riječ, 
109.-111., 115. Ovo dokazuju i kasnija istraživanja. Vidjeti: N. BARIĆ, n. dj., 67., 72.—77. 

“J. GOW, n. dj., 8.-11., 31., 40.-44.; L. SILBER, A. LITTLE, n. dj., 89.; Helsinki Watch, War 
Crimes in Bosnia-Hercegovina, New York 1992, I, 265.-267., 336.—339. 

# Neki izvori navode da su mnogi Srbi nakon 1989. izgubili visoke položaje koje su do tada 
držali u nesrazmjerno velikom broju. United States Commission on Security and Cooperation 
in Europe, Minority Rights. Problems, Parameters, and patterns in the CSCE Context, Washin- 
gton, D.C., bez godine izdanja, ali objavljeno 1991., 131. 

srpskim vođama. I Stjepan Mesić odbijao je tvrdnje da su hrvatske vlasti stvo- 
rile atmosferu straha, kriveći za pobunu “emisare* iz Srbije.“ Većina skloplje- 
nih brakova u Jugoslaviji bila je između pripadnika istog naroda, što pokazuje 
da je jugoslavensko društvo prije 1989. bilo relativno podijeljeno,“ali se čini 
da su Hrvati bili jugoslavenska nacija koja je imala najviše tolerancije.“ U tom 
smislu hrvatska nesnošljivost prema Srbima i njihova diskriminacija nisu bili 
glavni čimbenici zbog kojih je pokrenuta srpska pobuna, koja se pripremala 
puno prije nego što je Tuđman preuzeo vlast.“ Poput komunističkog režima, 
tako su i srpski nacionalisti poistovjećivali svaki oblik hrvatskog nacionalizma 
s “ustaštvom', a srpski napadi kako na Tuđmana, tako i na Ivicu Račana, poka- 
zuju da bi Srbi odbili bilo kakvu hrvatsku vlast smatrajući je “ustaškom. Stoga 
se ne čini uvjerljivim da bi i hrvatska vlast koja bi pokazala “veću osjetljivost i 
fleksibilnost" mogla izbjeći rat." Kako je jedan znanstvenik šaljivo primijetio, 
sve da je Tuđman bio svetac, napadi na njega bi se nastavili." 


Vojne snage 


Za suzbijanje pobune državi je potrebna ne samo policija, nego i profe- 
sionalna vojska, a Tuđman je imao problema u stvaranju obje ove institucije. 
Hrvatska policija bila je nerazmjerno popunjena Srbima, a srpsku pobunu za- 
počeli su upravo policajci srpske nacionalnosti u Kninu. Tuđman se brinuo da 
će kninski Srbi u sukob uvući JNA, kao što su Srbi na Kosovu učinili godinu 
dana prije." JNA je već krajem 1980-ih redefinirala svoju zadaću. Ta zadaća 
više nije bila samo obrana Jugoslavije od napada izvana, nego i sprečavanje 
onih snaga u zemlji za koje je Armija smatrala da rade na njezinu rušenju.“ U 
svibnju 1990., dva tjedna prije nego što je Tuđman preuzeo vlast, JNA je razo- 


“e Stjepan Mesić, ICTY, 2. i 3. listopad 2002., 10648-10649, 10669-10671, 10695, 10699, 10741- 
10746; E TUĐMAN, Hrvatska riječ, 51.-59, 74.-80., 83.; FBIS, 10 May 1990. 

“7 Nikolai BOTEV, “Where East Meets West: Ethnic Intermarriage in the Former Yugoslavia, 
1962-1989" American Sociological Review 59, 1994., 461.-480. 

** Randy HODSON, Duško SEKULIĆ, Garth MASSEY, “National Tolerance in the Former 
Yugoslavia" American Journal of Sociology, 99 (May, 1994) 6, 1534.-1558. 

* Neki zaključuju da je srpska pobuna u Hrvatskoj izbila zbog držanja saveznih vlasti i spletki 
srbijanskih vlasti, a ne zbog prosvjeda Srba u Hrvatskoj zbog “ustaških? simbola ili zato što su 
Srbi u Hrvatskoj otpuštani s posla. R. LUKIĆ, A. LYNCH, n. dj. 178., 182., 193., 195. 

* Jan KEARNS, “Croatian Politics: The New Authoritarianism", Political Quarterly (January- 
March 1996), 67 (1) 2. Također vidjeti: Z. TOMAC, n. dj., 39.-43. 

"11. BANAC, n. dj., 144.-145. 

* E TUĐMAN, Hrvatska riječ, 106.-107.; U.S. Commission on Security and Cooperation in 
Europe, Report on the April and May 1990 Elections in the Yugoslav Repubics of Slovenia and 
Croatia, May 31, 1990. 

"3 Za Kadijevićevu namjeru da se suprotstavi “američkoj" demokratizaciji vidjeti: B. JOVIĆ, 
139.-143., 144.-147. Također vidjeti: Branka MAGAŠ, The Destruction of Yugoslavia, Tracking 
the Break-up 1980-92. Verso, New York 1993.,272.-276.; Davor Lošo DOMAZET, Hrvatska i ve- 
liko ratište, međunarodne igre na prostoru zvanom bivša Jugoslavija, Zagreb 2002. Vidjeti izjavu 
Martina Špegelja u Branka MAGAŠ, Ivo ŽANIĆ, The War in Croatia and Bosnia-Herzegovina, 
1991-1995, Frank Cass, London 2001., 14.-23. 


187 


JAMES SADKOVICH, Franjo Tuđman i problem stvaranja hrvatske države ČSP, br. 1., 177.-195. (2008) 


ružala Teritorijalnu obranu u Hrvatskoj. Na Tuđmanove prosvjede zbog ovo- 
ga Jović je odgovorio zaprijetivši uvođenjem ratnog stanja.** U siječnju 1991. 
JNA je razmatrala mogućnost vojnog udara, a do ožujka iste godine njezina 
potpora srpskim pobunjenicima u Hrvatskoj bila je očigledna. Budući da nije 
imao na raspolaganju vlastitu vojsku, a zabrinut da Milošević priprema uvesti 
“osobnu diktaturu“ Tuđmanu je preostalo izjavljivati da se Hrvatska ima pravo 
naoružati, a Hrvati imaju pravo suprotstaviti se svim prijetnjama, uključujući 
onu “centralističke hegemonije" Budući da se nije mogao suprotstaviti JNA, 
naglašavao je potrebu pregovora i stvaranja “zajednice suverenih republika". 
Apelirao je na Srbe u Hrvatskoj da ne “stvaraju nepremostivi razdor“ između 
njih i Hrvata.“ 

Tuđman je shvaćao da bi stvaranjem vojske mogao isprovocirati JNA, a u 
međunarodnoj zajednici mogao bi pojačati dojam da želi stvoriti ono što je 
američki veleposlanik u Jugoslaviji Warren Zimmermann smatrao državom 
u kojoj se preveliki naglasak daje službama sigurnosti.“ Jedno rješenje bilo je 
ustrojiti specijalne postrojbe policije, a drugi izbor bio je ustrojavanje Zbora 
narodne garde (ZNG), koji je bio više od policije, a manje od vojske. Glavna 
zadaća ZNG-a bila je obrana gradskih središta i komunikacija. Popunjavanje 
ZNG-a ljudstvom koje je bilo pouzdano i dobro uvježbano predstavljalo je za- 
htjevan zadatak, a još je teže bilo osigurati naoružanje za ove postrojbe. ZNG 
je osnovan u zadnji tren u svibnju 1991., a još u listopadu imao je teškoća u 
opremanju svojih postrojbi. Logistička potpora bila je u rukama civilnih vlasti 
i većina brigada ZNG-a bile su obrambene postrojbe sa slabom pokretljivo- 
šću. Analitičari američke obavještajne službe CIA-e smatrali su da ZNG ima 
viši borbeni moral, bolju organizaciju i bolje zapovjednike od JNA, ali u rujnu 
1991. ZNG je imao samo četiri operativne brigade. Mjesec dana kasnije no- 
voustrojena Hrvatska vojska raspolagala je sa samo 36.000 ljudi raspoređenih 
u 24 brigade. Do siječnja 1992. ovaj broj se popeo na 230.000 vojnika u 65 
brigada, ali je samo pet brigada bilo sposobno djelovati izvan općine u kojoj 
je ustrojena." 


Posljedica ovakvog stanja bila je pat pozicija u koju su došle sukobljene 
strane. Takvo stanje kodificirano je mirovnim planom Cyrusa Vancea u siječ- 


** FBIS, 17 May 1990, Zagreb Domestic Service; B. JOVIĆ, n. dj. 145.-146., 153.-154.; V. ME- 
IER, n. dj., 149.-150.; ICTY, 21. svibnja 2003., 20876. 

" Željko KRUŠELJ, Franjo Tuđman, 44.-45.; U.S. CSCE, Report, March 22-28, 1991; Milan 
Kučan, ICTY, 21. svibanj 2003., 20949-20952, 20987. 

% EBIS, Tanjug, March 14 and 16, 1991. 

*7 Warren ZIMMERMANN, Origins of a Catastrophe, Yugoslavia and its Destroyers, America 
Last Ambassador Tells What Happened and Why, Time Books/Random House, London 1996., 
132., 151., 154. Neki hrvatski dužnosnici navode da je hrvatska vlast pokušavala premostiti po- 
bunu “bez sukoba, bez krvoprolića, bez žrtava“. Josip MANOLIĆ, n. dj. 42.-44, 

* D, MARIJAN, Bitka za Vukovar, 19.-25., 31., 100., 115., 306.-308.; United States Central In- 
telligence Agency, Balkan Battlegrounds: A Military History of the Yugoslav Conflict, 1990-1995, 
Office of Russian and Eurasian Analysis, Washington, D.C., October 2003), IL, 35.-38, 57., 84.-85, 
112., 116.-124. Također vidjeti izjavu generala Tusa u: B. MAGAŠ, I. ŽANIĆ, n. dj. 50. 

nju 1992. Ovaj plan zapravo je stavio pod zaštitu Ujedinjenih naroda područja 
koja su Srbi zauzeli tijekom 1991. Nesposobnost snaga UN-a da provedu Van- 
ceov plan, kao i stalne prijetnje međunarodnim sankacijama ako Hrvatska po- 
kuša jednostrano izmijeniti postojeće stanje, onemogućili su, sve do proljeća 
1995., Tuđmana da djeluje. Tijekom tog razdoblja Tuđman je želio definirati 
srpske “pobunjenike" kao “političko? a ne “diplomatsko? pitanje. Ovo je bilo 
iznimno važno jer je razlika između pobune i revolucije predstavljala razli- 
ku između nereda u jednoj državi, koje država rješava policijskom akcijom, 
i građanskog rata koji predstavlja diplomatski problem koji se rješava vojnim 
sukobom i sudjelovanjem međunarodne zajednice." U skladu s ovime Tuđ- 
man je dosljedno odbijao priznati da područja pod nadzorom srpskih snaga 
imaju značajke suverene države, jer bi to značilo priznati da je srpska pobuna 
bila legitimna, a područja pod njihovim nadzorom srpska, a ne hrvatska. Zato 
je Tuđman bio nezadovoljan američkim veleposlanikom u Hrvatskoj Peterom 
Galbraithom, koji je tijekom 1994. i 1995. zahtijevao od hrvatskog predsjedni- 
ka da prihvati Plan Z-4, koji je područjima koja su držali Srbi davao atribute 
državnosti.“ Iako je brojno stanje Hrvatske vojske između 1992. i 1994. bilo 
manje, ona je postala djelotvorna, dobro naoružana i dijelom profesionalna 
snaga. Ipak je Tuđman mogao poduzimati samo ograničene vojne akcije, jer 
je Hrvatska morala u obzir uzeti prijetnje međunarodnim sankcijama.“ Tek 
nakon okončanja hrvatsko-muslimanskog sukoba Hrvati su mogli početi sa 
značajnijim ofenzivnim djelovanjima protiv Srba, te su krajem 1994. preuzeli 
nadzor nad Kupresom, a zatim krenuli u napredovanje duž Dinare, a počet- 
kom svibnja 1995. hrvatske postrojbe oslobodile su zapadnu Slavoniju. 


Međunarodne prepreke 


Međunarodni čimbenici su tijekom 1990. i 1991. igrali važnu ulogu u ju- 
goslavenskoj krizi i raspadu te države. Milan Kučan smatra da oni snose znatan 
dio odgovornosti za tijek događaja u tom razdoblju.“ Zapadne vođe bile su 
odlučne spriječiti raspad Jugoslavije, smatrajući da bi njezin nestanak mogao 
biti uvod u raspad Sovjetskog Saveza, što su željeli spriječiti. Zato su podrža- 
vali Antu Markovića, pokušavali ignorirati Tuđmana i Kučana i željeli primi- 


* T. David MASON, Patrick J. FETT, “How Civil Wars End. A rational Choice Approach" The 
Journal of Conflict Resolution (December 1996) 40(4), 523.-545. 

% H. ŠARINIĆ, n. dj., 159.-160. 

€ Za diplomatsku pozadinu vidjeti: M. NOBILO, n. dj. 

% Kasnije je Kučan primijetio da je samo Hrvatska podržavala Sloveniju i kritizirala Bakera i 
Zimmermanna. Milan Kučan, ICTY, 21. svibnja 2003., 20903, 20911-20912. Neki smatraju da 
je strana potpora Beogradu neizravno izazvala nasilni raspad Jugoslavije. Danica FINK-HAF- 
NER, “Ihe Disintegration of Yugoslavia, Canadian Slavonic Papers (1995), 37(3), 354. Drugi 
brane Bakera i okrivljuju Austriju za “stoljetno neprijateljstvom prema Srbiji" Vidjeti: S. L. WO- 
ODWARD, n. dj., 161.-162. 

% The Economist, 25 May 1991. 

riti Slobodana Miloševića i Momira Bulatovića.“* Napadi srpskih paravojnih 
postrojbi na Hrvatsku, uključujući i one koje su stigle iz Srbije, tumačene su u 
međunarodnoj zajednici kao razumljiva reakcija hrvatskih Srba na Tuđmanov 
nacionalistički režim.# I dok su Ujedinjeni narodi i Konferencija o europskoj 
sigurnosti i suradnji (KESS) pokušali spriječiti širenje sukoba, organizacije za 
ljudska prava usvojile su jednaki pristup prema svim sukobljenim stranama, 
što je zapravo ublažilo kritiku postupaka JNA i Beograda.“ Gojko Šušak u pri- 
vatnim se razgovorima žalio da su Hrvati krivi po definiciji, dok su diplomati 
javno predlagali rješenja koja bi u stvarnosti dovela do okončanja sukoba u 
kojem bi bila priznata srpska teritorijalna osvajanja.“ 

Čini se i da su postupci Europske zajednice, Sjedinjenih Država i Ujedinje- 
nih naroda također išli u korist Srbima, npr. međunarodna potpora premje- 
štanju JNA iz Slovenije i Hrvatske u Bosnu i Hercegovinu,“ kao i nametanje 
međunarodnog embarga na uvoz oružja za sve republike bivše Jugoslavije.“ 
Tuđmanov pokušaj da u proljeće 1991. dobije potporu američkog predsjed- 
nika Georgea Busha potaknuo je Borisava Jovića da ga optuži za veleizdaju. 
Ovo je izazvalo uzbunu u Washingtonu pa je američka potpora Beogradu oži- 
vjela. U srpnju 1991. Tuđman je tražio od Konferencije za sigurnost i surad- 
nju u Europi intervenciju kojom bi bio riješen “problem srbijanskog terorizma 
na hrvatskom teritoriju“."' No, Europska zajednica samo je uputila diplomate 
kako bi odgodili proglašenje hrvatske samostalnosti i promatrače koji su mogli 


** Neki navode da je Marković imao “blagoslov Međunarodnoga monetarnog fonda. Vidjeti: 
V. P. GAGNO, “Yugoslavia: Prospects for Stability", 8. Drugi citiraju Jacquesa Delorsa koji je 
izjavio da je Europska zajednica “od samog početka" željela održati Jugoslaviju. B. JOVIĆ, n. dj., 
328.-337. 

€ James J. SADKOVICH, The U.S. Media and Yugoslavia, 1991-1995, Greenwood, Westport 
CT, 1998. 

$ Npr. vidjeti pismo Helsinki Watcha upućeno 13. veljače 1992. Franji Tuđmanu i pismo iste 
organizacije upućeno 21. siječnja 1992. Slobodanu Miloševiću i generalu Blagoju Adžiću. 

7 Za Šuškovu izjavu vidjeti: Stenogrami o podjeli Bosne, Prva knjiga, 297. Za međunarodne 
mirovne prijedloge vidjeti: B. G. RAMCHARAN, n. dj., knjiga I., I1. i III. 

# Stjepan Mesić, ICTY, 1. listopad 2002., 10549, 10554; Ante Marković, ICTY, 23. listopada 
2003., 28056-28057; Milan Kučan, ICTY, 21. svibnja 2003., 20896. 

# Embargo na uvoz oružja Ujedinjenih naroda proglašen je 25. rujna 1991. Rezolucijom 713 
Vijeća sigurnosti, ubrzo nakon što je takav embargo uvela Konferencija o sigurnosti i suradnju 
u Europi. Neki smatraju da je taj embargo bio “zeleno svjetlo" za napade JNA. Vidjeti: Davor 
MARIJAN, “Expert Opinion: On the War Connections of Croatia and Bosnia and Herzegovina 
(1991-1995), Časopis za suvremenu povijest, br. 1, 2004., 249.-289. Hersch Lauterpacht progla 
sio ga je nevažećim, jer nije imao podjednaki učinak na sve strane na koje je primijenjen. Inter- 
national Court of Justice, Reports of Judgements, Advisory Opinions and Orders. Case Concerning 
Application of the Convention on the Prevention and Punishment of Genocide (Bosnia-Herzegovi- 
na vs. Serbia-Montenegro), The Hague, 13 September 1993, 431.-445. 

% FBIS, Zagreb Domestic Service, 1 March 1991. 

7 Vidjeti: FBIS, 2 July 1991 gdje se nalaze Tuđmanove izjave za Bild (Hamburg) i Der Standard 
(Beč). 

samo promatrati krvoproliće.“ Hans Van der Broek izjavio je da će Europska 
zajednica poštovati Helsinški završni akt, ali i da će prihvatiti dogovornu pro- 
mjenu granica što se činilo kao prešutna potpora Europe srpskim pretenzija- 
ma prema hrvatskom teritoriju i podjeli Bosne i Hercegovine. 


I dok su Europska zajednica, Konferencija o sigurnosti i suradnji u Euro- 
pi (kasnije Organizacija za sigurnost i suradnju u Europi), Ujedinjeni narodi 
i Sjedinjene Države bili glavni međunarodni čimbenici, njih su okruživali i 
drugi samostalni čimbenici, među kojima su bile nevladine organizacije, razli- 
čiti stručnjaci i mediji. Pripadnici ovih skupina oblikovali su javno mnijenje, 
utjecali su na političke odluke i imale sklonost podržavati Jugoslaviju, Srbiju 
ili i jedno i drugo. Oni su također utjecali na Tuđmanove odluke. Npr. general 
Anton Tus smatra da je Tuđman odlagao blokadu vojarni JNA zbog pritisa- 
ka međunarodne zajednice da ne intenzivira sukob.“ No, međunarodno mi- 
šljenje bilo je također pod utjecajem moćnoga srpskog lobija i negativne slike 
Hrvatske, Tuđmana i HDZ-a izvan Hrvatske.“ Stoga se može zaključiti da je 
Hrvatska u međunarodnoj zajednici imala malo prijatelja, a čak je i Njemačka, 
koja je optužena da pomaže raspadu Jugoslavije, zagovarala zajednički europ- 
ski pristup krizi tijekom većeg dijela 1991. Tek je bombardiranje Dubrovnika 
krajem 1991. pokazalo slabost argumenata onih koji su opravdavali napade 
Srba i JNA u Hrvatskoj. Europsko mnijenje počelo se približavati stajališti- 
ma Zagreba, ali je Njemačka ipak priznala Hrvatsku tek kada su se sve ostale 
članice Europske zajednice s time složile. Ali snage Ujedinjenih naroda nisu 
provele Vanceov mirovni plan iz siječnja 1991., pa su Srbi imali vremena učvr- 
stiti svoj nadzor nad područjima koja su zauzeli 1991. Mirovna konferencija 
koja je počela zasjedati u Londonu u kolovozu 1992. pokazala se podjednako 
neuspješnom za završetak rata u Hrvatskoj, kao što je i Cutilheirov plan bio 


72 FBIS, Tanjug, 8, 9 July 1991. I neki drugi smatraju da je Brijunski sporazum dao Beogradu 
vremena da se pripremi za “pravi rat" u Hrvatskoj. Vidjeti: Mark ALMOND, Europes Backyard 
War, The War in the Balkans, Mandarin, Toronto 1994., 219.-223., 236. 

73 Marijan GUBIĆ, The European Community and the Former Yugoslavia: Europe as a Great 
Responsible?, Monash University, Masters Thesis, June 1994, 26.-27. 

7 Za Tusovo mišljenje vidjeti: B. MAGAŠ, I. ŽANIĆ, n. dj., 50. 

5 Ivo Banac primijetio je da hrvatski emigranti nisu stvorili institucije i organizacije potrebne 
za promicanje Hrvatske u Sjedinjenim Državama. I. BANAC, n. dj., 233. Također vidjeti: Brad 
K. BLITZ, “Serbias War Lobby: Diaspora Groups and Western Elites", Stipe G. MEŠTROVIĆ, 
Thomas CUSHMAN (ur.), This Time We Knew, Western Responses to Genocide in Bosnia, UP 
New York 1996. 

75 Fitzroy Maclean je u rujnu 1991. poručio predstavnicima Srbije da Britanci traže potpo- 
ru Francuske kako bi zajedno zaustavili Nijemce, koji bi “zaustavili Hrvate? B. JOVIĆ, n. dj., 
383.-385. 

7 Sabrina P RAMET, Letty COFFIN, “German Foreign Policy Toward the Yugoslav Successor 
States, 1991-1999" Problems of Post-Communism (January/February 2001), 48.-50. Neki sma- 
traju da se stajalište Njemačke počelo mijenjati tek nakon rata u Sloveniji, a da je James Baker 
onemogućio napore Aloisa Mocka da se izbjegne rat. R. LUKIĆ, A. LYNCH, n. dj., 269. 

neuspješan u izbjegavanju rata u Bosni i Hercegovini.“ Tek od 1994., kada su 
Sjedinjene Države odlučile podržati Zagreb, Tuđman je dobio neke moćne pri- 
jatelje u međunarodnoj zajednici. Čak kada je Hrvatska imala američku pot- 
poru, američki veleposlanik u Zagreb zalagao se 1995. za mirovne inicijative 
koje bi dovele do stvaranja srpske države u sklopu Hrvatske.? 


Zaključci 


Iako je Franjo Tuđman bio ključan za stvaranje hrvatske države, odnosno 
bio je ono što bi Sidney Hook nazvao osobom koja stvara događaje, on nije bio 
mitska osoba.“ Tuđman je na sebe gledao kao na vođu malog naroda kojemu 
su potrebni saveznici." Zato je želio suradnju s međunarodnom zajednicom, 
izbjegavajući jednostrane poteze, umjesto sukoba sa Srbima i Muslimanima 
rađe je pregovarao, vodio je elastičnu politiku, umjesto provođenja krutog ide- 
ološkog programa. 


Tijekom 1990-ih Hrvati su se suočavali s uobičajenim problemima tran- 
zicije 1990-ih, uključujući gospodarske i financijske poremećaje koji su bili 
posljedica raspada Jugoslavije i privatizacije gospodarstva. No, također su bili 
suočeni s negativnom percepcijom u međunarodnoj zajednici koja je željela 
održati Jugoslaviju, kao i agresivnim srpskim nacionalizmom koji je pomagala 
JNA. Ako je htio povesti Hrvatsku u Europsku zajednicu Tuđman je trebao 
uvjeriti svjetske vođe da ga podrže, srpske nacionaliste trebao je držati na od- 
stojanju, trebao je popraviti sliku o HDZ-u i Hrvatskoj. Konačno, trebao se 
brinuti za stotine tisuća izbjeglica iz Hrvatske i Bosne i Hercegovine. Sve je ovo 
morao raditi s diplomatski zborom koji je bio u začetku, tek osnovanom voj- 
skom i gospodarstvom koje je bilo razoreno ratom i okupacijom. Istovremeno 
se trebao braniti od neprestanih napada domaćih i stranih propagandista, po- 
litičkih protivnika i promatrača na sebe i svoju vlast.“ 


Tuđmanova sloboda djelovanja bila je često, a ponekad i ozbiljno ogra- 
ničena zbog svih ovih napada, kao i zbog zahtjeva međunarodne zajednice 
i djelovanja JNA i drugih jugoslavenskih vođa. Bez obzira na sve, Tuđman 
je uspio provesti stvaranje suverene višestranačke države sa svim formalnim 


7. M. ALMOND, n. dj; R. LUKIĆ, A: LYNCH, n. dj., 262.-266., 274.-275. 

? H. ŠARINIĆ, n. dj., 128.-139., 158., 162.-163, 174.-181., 194.-196., 207.-221., 276.-283.; E 
TUĐMAN, Hrvatska riječ, 357.-363. 

% Čovjek koji stvara događaje (“event-making") utječe na povijest, a važan čovjek (“značajan?) 
samo ostavlja dojam da to čini. Sidney HOOK, The Hero in History, Beacon Press, Boston 1943., 
151.-183. 

*! Tuđman je upozoravao da će razina političkog pluralizma usporediva s onim u Sloveniji 
ovisiti ne samo o HDZ-u i Hrvatima, nego i o razvoju događaja u drugim dijelovima Jugoslaviji, 
u drugim socijalističkim državama i o međunarodnoj situaciji. E TUĐMAN, Hrvatska riječ, 
51.-59. 

* Na primjer, vidjeti S. L. WOODWARD, n. dj.; Robert KAPLAN, “Croatianism", New Repu- 
blic, 25 November 1991. 

mehanizmima zapadne demokracije, iako ti mehanizmi nisu uvijek djelovali 
onako kako bi to trebalo.* Nije uspio odvesti Hrvatsku u Europu, ali ju je izveo 
iz Jugoslavije. Također mu nije uspjelo provesti tranziciju bez rata, u kojoj bi 
Jugoslavija bila preustrojena u konfederaciju, ali su pod njegovom vlašću stvo- 
rene policijske i vojne snage koje su bile u stanju poduzeti brzu i djelotvornu 
vojnu akciju. Tuđman sve do 1995. nije uspio dobiti potporu Sjedinjenih Dr- 
žava, a nikada nije pridobio Veliku Britaniju, ali je stvorio diplomatsku službu 
koja je djelovala i uspješno koristio vojnu snagu i diplomatske pregovore kako 
bi vratio pod hrvatsku vlast područja koja su izgubljena 1991. 


Tudmanovi kritičari stavili su u središte njegove napore da nadzire hrvat- 
ske medije i politički život kao dokaz da je bio autoritarni vladar.“ Također su 
smatrali da je makijavelistički potpisivao svaki mirovni prijedlog predložen 
između srpnja 1991. i listopada 1995., čak i ako su bili nepovoljni za Hrvatsku 
i Hrvate u Bosni i Hercegovini. Nakon 1992. osuđivali su njegovo viđenje Mu- 
slimana i njegovu politiku prema Bosni i Hercegovini, a hrvatsko-musliman- 
ski rat nanio je tešku štetu ugledu i međunarodnom položaju Hrvatske. Ipak, 
Tuđman je tijekom 1991. i 1992. surađivao s Vladom nacionalnog jedinstva 
koja je okupljala sve stranke,* a dok je njegova vlast diplomatski i vojno po- 
državala Hrvate u Bosni i Hercegovini, ona je također nudila sarajevskoj vladi 
vojno savezništvo, dopuštajući joj da preko Hrvatske nabavlja oružje i drugu 
opremu, skrbeći se za stotine tisuća muslimanskih izbjeglica. Hrvati su 1994. 
sklopili sporazum sa Sarajevom, a završili su rat u Bosni i Hercegovini sla- 
majući srpsku opsadu muslimanske enklave u Bihaću i napredujući do Banje 
Luke, kada je Hrvatska vojska zaustavljena američkim pritiskom.“ 


Tuđman nije mogao utjecati na izbijanje rata, a isto tako nije mogao utje- 
cati na način na koji će rat završiti. Nije bio mesija, griješio je, a neke njegove 
pogreške bile su vrlo ozbiljne, ali ne zaslužuje biti žrtvenim jarcem za tragedi- 
ju koju je prvo želio izbjeći, a zatim završiti što je prije moguće.*7 Ovo je očito 
improvizirana ocjena, utemeljena na izvorima koji su trenutno dostupni. Ko- 


# Za kritički pogled vidjeti: Ivo ŠKRABALO, “Političke slobode", Ljubomir ČUČIĆ (ur), 
Ocjena stanja demokratskih sloboda u Republici Hrvatskoj (prilog raspravi), Zagreb 1995., 6.-21. 
O demokratskim mehanizmima vidjeti rad Siniše RODINA objavljen u: Andreas AUER, Mic- 
hael BUTZER (ur.), Direct Democracy, The Eastern and Central European Experience, Ashgate, 
Aldershot 2001., 5., 29.-36. 

* Kao dokaz za ovo navodi se njegovo odbijanje tijekom 1996. da produlji dozvolu za rad 
zagrebačkom Radiju 101 i odbijanje da prihvati oporbene kandidate za zagrebačkoga gradona- 
čelnika. Za karakterističan primjer ove kritike vidjeti: Stjepan MALOVIĆ, Gary W. SELNOW, 
Ihe People, Press, and Politics of Croatia, Praeger, Westport, Conn. 2001. 

% Franjo GREGURIĆ, Vlada demokratskog jedinstva Hrvatske 1991.-1992., Zagreb 1998. 

%* Za prijetnje Warrena Christophera upućene Mati Graniću vidjeti: M. GRANIĆ, n. dj., 
398.-400. 

%7 Stenogrami o podjeli Bosne objavljeni su kako bi osudili Tuđmana, ali se u njima mogu naći 
brojni primjeri o Tuđmanovoj spremnosti za dogovorna rješenja, kao i primjeri koji pokazuju da 
je Tuđmanovo djelovanje bilo uvjetovano djelovanjem drugih čimbenika. 

načnu ocjenu Tuđmana napisat će drugi, vremenski udaljeniji od događaja iz 
1990-ih, a njima će na raspolaganju biti više primarnih izvora. Mogu im samo 
poželjeti sreću u njihovu radu. 

Prijevod: Nikica Barić 


SUMMARY 


FRANJO TUĐMAN AND THE PROBLEM OF CREATING 
A CROATIAN STATE 


Revision of what has been written down and copied previously is a normal 
activity for historians. It is also a contentious activity. But it isa necessary one 
if we are to correct the errors that necessarily inform current history, which, to 
quote Mark Pinson, is “history writing under the sign of present development 
rather than more conventional academic history“ The purpose of this article 
is to identify some of the obstacles Franjo Tuđman and his government faced 
in their efforts to create a Croatian state and to suggest a few revisions to what 
has been written and copied over the past fifteen years. Theories that Tuđman 
pursued a “two-track" policy or that he conspired with Slobodan Milošević to 
partition Bosnia and Herzegovina are based on a fundamental misunderstan- 
ding of his ideological beliefs, his policies, and the realities of the 1990s in whi- 
ch he was forced to operate. Tuđman consistently sought to reassure Croatia's 
Serbs and to cooperate with them, but he was not willing to cede a quarter of 
his country to Serb rebels. He also sought to protect Croats outside Croatia 
and to bring home members of the Croatian diaspora, but he did not conspi- 
re to destroy Bosnia and Herzegovina. His ideal was a Croatia which would 
embrace as many Croats as possible, but he pursued a practical political ideal 
and tailored his policies to fit the requirements of the international communi- 
ty. Tuđman declared his major goals to be the creation of a sovereign Croatia 
and its reintegration into Europe, and he identified the obstacles to realizing 
those goals. He was aware that as a small country, Croatia could not dictate 
the course of events, so he sought to formulate contingency policies which his 
government could adopt to respond to those of other actors. The obstacles and 
their importance constantly shifted as other actors sought to realize their goals 
or adopted new positions. But Tuđman consistently sought to work with do- 
mestic leaders, regional leaders, and the international community, first to find 
ways to avoid civil war, then to find ways to end the conflicts in Croatia and 
Bosnia and Herzegovina. A dispassionate analysis of his policies suggests that 
Tuđman preferred diplomacy and undertook military action reluctantly. 


Key words: Franjo Tuđman, Republic of Croatia, Republic of Bosnaa and 
Hercegovina, Yugoslavia, Yugoslav Peoples Army, Insurrectionary Serbs, Slo- 
bodan Milošević, historical revision 

